text: Snarrådig chauffør forhindrer større brand i lastbil
  15 januar 2016 kl. 09.38
  Alvorlige problemer med bremserne på en lastbil betød at Kolding Brandvæsen måtte rykke ud og slukke branden.
  Chaufføren opdagede en fejl på bremsen under sin kørsel på motorvej E45 og kørte derfor ind på rastepladsen ved Hylkedal ved Kolding. Her opdagede han flammer fra bremserne under lastbilen og fordi chaufføren frygtede, at branden ville sprede sig, tilkaldte han brandvæsenet.
  Indsatsleder Hans Egon Bendorff fortæller til TV SYD, at det lykkedes at begrænse branden, fordi den snarrådige chauffør spændte traileren fra, inden ilden nåede at få fat. Traileren den var lastet med foder.
  Branden opstod kort før klokken 8.30 og er ifølge indsatslederen slukket, men det vil tage noget tid at nedkøle den store bremseblok på stedet.
  